b'\n_START_ARTICLE_\nHallj\xc3\xa4nes\n_START_SECTION_\nErinevus valgej\xc3\xa4nesest\n_START_PARAGRAPH_\nT\xc3\xa4iskasvanud hallj\xc3\xa4nesed on valgej\xc3\xa4nestest suuremad. Hallj\xc3\xa4nese karvastik on pealt pruunikashall, k\xc3\xb5hupool on aga valge. Tema talvekarvkate on helehall. Hallj\xc3\xa4nesel on ka valgej\xc3\xa4nesest pikemad k\xc3\xb5rvad ja pikem pealtpoolt must saba.\n_START_SECTION_\nToitumine\n_START_PARAGRAPH_\nHallj\xc3\xa4nes on taimtoiduline. Tema toidubaasi moodustavad peamiselt k\xc3\xb5rrelised ja liblik\xc3\xb5ielised taimed. Talvel s\xc3\xb6\xc3\xb6b ta ka puude ja p\xc3\xb5\xc3\xb5saste oksi ning koort. Nagu paljud teised j\xc3\xa4nesed, s\xc3\xb6\xc3\xb6vad ka hallj\xc3\xa4nesed tavaliselt (90\xe2\x80\x9395% juhtudest) \xc3\xa4ra oma \xc3\xbche korra soolestiku l\xc3\xa4binud toidust \xe2\x80\x93 seda n\xc3\xa4htust nimetatakse autokoprofaagiaks ehk refektsiooniks. See v\xc3\xb5imaldab hallj\xc3\xa4nesel toidust omastada enamiku toitainetesse talletunud energiast.\n_START_SECTION_\nSigimine\n_START_PARAGRAPH_\nHallj\xc3\xa4nesed saavad suguk\xc3\xbcpseks aastaselt ja siis algab ka sigimine. Nad sigivad 2\xe2\x80\x933 korda aastas. Tavaliselt on nende esimene pesakond v\xc3\xa4iksem kui j\xc3\xa4rgnevad. Eestis on keskmiseks pesakonna suuruseks 3 poega. Tiinus kestab neil 40\xe2\x80\x9344 p\xc3\xa4eva. Hallj\xc3\xa4nes on v\xc3\xb5imeline uuesti tiinestuma veel enne eelmise tiinuse l\xc3\xb5ppu (superfetatsioon).\n_START_SECTION_\nAreng\n_START_PARAGRAPH_\nHallj\xc3\xa4nese pojad on s\xc3\xbcndides karvadega kaetud ning kohe p\xc3\xa4rast s\xc3\xbcndi on nad n\xc3\xa4gijad. Poegade imetamine kestab umbes 1 kuu, p\xc3\xa4rast seda saavad pojad iseseisvateks. _NEWLINE_Eluiga on keskmiselt 6 aastat, rekordiliselt kuni 13 aastat.\n_START_SECTION_\nHallj\xc3\xa4nes ulukina\n_START_PARAGRAPH_\nHallj\xc3\xa4nes on tavaline jahiloom, kellele peetakse jahti hagija, hurda v\xc3\xb5i urukoeraga 1. oktoobrist 31. jaanuarini. Tarastatud aiandis v\xc3\xb5ib neid maakonna keskkonnaameti loaga k\xc3\xbcttida aasta ringi.'